इंदौर की 65 गरीब बस्तियों की लड़कियों और महिलाओं को एक गैर सरकारी संस्था ‘समान’ वर्ष 2010 से ड्राइविंग की ट्रेंनिंग दे रही है। यहाँ ड्राइविंग सीख रही 80 प्रतिशत महिलाएं घरेलू हिंसा से पीड़ित हैं। समाज के कमजोर और वंचित तबके की 25 युवतियां आज इंदौर की सड़कों पर फर्राटे भर रही हैं। संस्था के डायरेक्टर राजेंद्र बन्धु का कहना है, “हमारी सोच थी कि इन लड़कियों को रोजगार की एक ऐसी मुहिम से जोड़ा जाए, जहाँ ये कुछ अलग काम कर सकें, जिससे इनकी एक खास छवि बन पाए।” वो आगे बताते हैं, “आजाद फाउंडेशन और समान संस्था द्वारा प्रशिक्षित इन युवतियों को ड्राइवर के रूप में प्लेसमेंट का अभियान हम निरंतर चलाते रहते हैं, अब महिलाओं को कहीं जाना होता है तो वो इन महिला ड्राइवर को कॉल करके बुलाती हैं, अगर किसी महिला को ड्राइविंग सीखनी होती है तो भी इन्हीं महिला ड्राइवर से गाड़ी सीखना सहज मानती हैं।”